Quins càrrecs té Antoni Morral?
El secretari general de la Crida Nacional per la República i diputat de JxCat al parlament, Antoni Morral, ha assegurat que a curt termini és possible d'aconseguir un acord entre les forces sobiranistes que defineixi una estratègia unitària amb vista als mesos que vénen. En declaracions a Efe, ha admès que li reca que a hores d'ara encara no hi hagi una estratègia compartida per JxCat, ERC i la CUP, malgrat la gent a la presó, a l'exili i ‘un 155 que ens apliquen dia a dia de manera velada'. ‘Què més ens ha de passar perquè anem units?', ha dit Morral, que ha deplorat aquesta manca d'unitat ‘per a fer front d'una manera contundent i unitària a aquesta situació'. No obstant això, s'ha mostrat esperançat per les actuals converses de les forces sobiranistes amb l'objectiu de pactar un full de ruta amb vista a uns pròxims mesos en què hauran d'afrontar les possibles condemnes del Tribunal Suprem espanyol pel judici contra el procés. ‘Estic segur que trobarem junts el camí, la unitat. Hi ha els espais de diàleg perquè això sigui així pròximament', ha afirmat. La Crida proposa ‘desobediència civil organitzada i massiva' si hi ha condemnes Morral ha argumentat que una de les lliçons que cal extreure de l'1-O és que l'estat espanyol està disposat a tot per evitar que el poble de Catalunya pugui exercir el dret d'autodeterminació, de manera que considera lògic que el si de l'independentisme es debati sobre la manera com ha de continuar el procés per a fer efectiu el mandat del Primer d'Octubre. Malgrat reconèixer que aquest debat certament desconcerta la ciutadania, ha destacat que ara com ara es desenvolupa un ‘diàleg per a cercar la unitat estratègica'. ‘Estem en condicions que a curt termini pugui haver-hi una proposta d'acord estratègic per a continuar endavant', ha asseverat. Morral ha dit que per la Crida, com a actor polític sorgit de l'1-O, la prioritat no és de gestionar el poder autonòmic, sinó de conquerir el poder republicà, mentre que alguns uns altres partits ‘no tenen solament aquesta prioritat', quelcom que considera ‘molt legítim'.
És secretari general de la Crida Nacional per la República i diputat de JxCat al parlament.